Zitationshinweis: 
Katrin Moeller und Andreas Müller: Transkription der Quellen: Nr. 03, Gerdes, Anneke, Urgicht Rostock 1545, in: Katrin Moeller / Andreas Müller / Anne Purschwitz: Rostocker Urgichten des 16. Jahrhunderts in Fällen von Zauberei und Hexerei. Digitale Methoden und Lehrkonzepte auf der Testbank (https://opendata.uni-halle.de/handle/1981185920/13873), herausgegeben vom Historischen Datenzentrum Sachsen-Anhalt, Halle 2019, DOI: http://dx.doi.org/10.25673/13767.

Urgicht Anneke Gerdes 1545
p. 14r
[03-01] Anno (et cetera)  (15)xlv des Midtwekens na Mic =
chaelis Qwa(m) Anneke Gerdes vm(m)e ere 
vndaet vnd toůerie wille(n) (et cetera) vor gerichte Jnth erſte hefft Anneke Gerdes ape(n)bare 
bekant Dat ße va(n) Catharina Swarte(n) hir 
to der tidt alße ße noch bÿ vnßer leue(n) fro =
we(n) Karckhaůe wande gelert hefft Sze 
scholde des morgens j span fůl waters vth 
der groůe(n) Jeg(en) de Su(n)ne(n) vnd Jeg(en) den 
Stroͤm fůlle(n) Jn drier důůel name(n) vnd 
Jn dem(e) Spanne fůl wters konde ße de(n) 
důůel ſtůpen (et cetera) Jt(e)m de name(n) der drier 
důuel ßint desse de erſte heth Beelzebuck 
de ander lůciper vnd de drudde Marcurius 
[03-02] Thom(e) andere(n) hefft ße bekant dat ße vp j 
tidt j Egediſſe vnd j qwade pogge gename(n) 
hefft. vnd de beid(en) dele(n) hefft ße Jn eÿne(n) poth 
gedan, vnd vp dem(e) fůre to puluer gebrant 
Dith suluige pulůer to makende vnd de lůde 
den ße vienth vnd heteſch was, dar mit to 
vorgifftigende. wo hir na gesch(reuen) Js. hefft ße 
ock tho der tidt van Catharina Swarten(e)n 
geleret (et cetera) 
[03-03] Thom(e) drudd(en) hefft ße ape(n)bar(e) bekant. dat 
ße wat va(n) deſſem(en) baůe(n)gesch(reuenen) půlůer Jn 
ere ka(n)ne Jn dat ſmeͤke bere. dat ße van Mar =
te(n) witt(en) huße gekreg(en). gedan hedde. vnd Js 
Dar mit Jn marte(n) witt(en) huß wedder gega(n). 
vnd gaff eme va(n) sÿne(n) eghene(n) bere dat ße 
ßo vorgifftiget hedde to ſmeckende, vnd beͤrde 
offte ße em(e) erſte(n) to drinckende was. alßo 
dat he na dem(e) Dru(n)ke vorqwinde vnd thom(e) 
lateſte(n) vme(n)kame(n) Js (et cetera) 
[03-04] Thom(e) verd(en) hefft ße ape(n)bar(e) bekant dat 
ße vp j mal. va(n) dem(e) baue(n)gemelt(en) water dat 
ße ßo Jn drier důůel name(n) vth der groůe(n) 
p. 14v

Jege(n) den ſtroͤm vnd Jeg(en) de Su(n)ne(n) gefullet hedde. 
Jn eÿn Nie potke(n) gename(n), Dar Jnne hefft ße etlich 
hare van erem(e) eghene koppe vnd va(n) j perde, 
vnd Hare va(n) j dod(en) rott(en) vnd Katt(en) hare. gedan 
vnd hefft den poth Jn drier důuel name(n) achter 
der witteſche(n) Kůůe(n) geßett(en) Jn meninge dat er 
dat bere vordarůe(n) ſcholde, wente ße hedde(n) er dat 
bere vth totappende to důre Jn de hant geßett(en) 
Ock daru(m)me dat ße Jn dem(e) hůße heteſck vp ße 
were(n) vnd boße stucke van er ßed(en) (et cetera) 
[03-05] Thom(e) vefft(en) vnd lateſt(en) hefft Anneke Ger =
des apenbar(e) bekannt, dat ße vp j mal Jn de(m) 
winter {alße ße vornam dat Meſter Peter de 
Maler tho er kame(n)de wůrde} ere ſtucka(n)neke(n) 
fůll warmes bers vp dem(e) Karchhauende
stande hedde, dar ße de(n)ne ock va(n) dem(e) baůe(n)gemelt(en) 
pulůer hedde Jngeda(n), vnd alße he gekame(n) Is 
hefft ße em(e) ock Jn gelicher mathe va(n) dem(e) war =
me(n) bere {dat alßo vorgifftiget was} to drinc =
kende gebad(en) alßo dat he dar aff gedru(n)ke(n) hefft 
vnd Js des suluig(en) nachtes glich geſtorůe(n) (et cetera) Dith 
de de ße daru(m)me dat ut Peters frowe alle tidt 
ſchelde ſik vnd boße vp ße was dat ere man 
tho he erem(e) huße ſtedes to bere ginck, vnd gedach =
te derhalue(n) ße wolde er den ma(n) wol balde 
qwith make(n). dat ße nicht mer aůer em(e) des 
Bergandes halue(n) klag(en) ſcholde (et cetera) Hir vp alle dit 
vorgeſch(reuene) Js Anneke Gerdes kame(n) Jn de Hechte 
vth der Hechte to Rechte, vnd er Js gefrageth 
eÿns, twie, drie, wat ße dar to ßede dar ße Ja 
to ßede vnd beſtůnt des Hir vp gaff ordel vnd 
recht dat ße noch acht edder vorsprake(n) geneth(en) 
ſchole Su(n)der(e)n ße ſcholde den banth daru(m)me lid(en) 
vnd me ſchal ße vth dem(e) dore led(en), vnd bÿ dem(e) 
galg(en) Jn eÿn fůre werpe(n) vnd vorberne(n) Su(n)der(e)n 
eÿn Erbar(er) Radt wolde ere gnade be wiße(n) (et cetera) 
Dith allenthalue(n) hefft ße ßo va(n) word(en) to word(en) be =
kant Zu Jege(n)werdicheit der Erßame(n) Richteher(e)n 
H(er) Jaſp(er) Freße(n) vnd H(er) Pet(er) Bru(m)mer vnd twier be =
ßeth(en) Borger(en) alße ul wilme de Koppersmith vnd Joch(im) 
Kloth de becker (et cetera)